हरियाणा के करनाल में 200 एकड़ से अधिक गेहूं की फसल जलकर हुई राख, किसानों का रो-रोकर बुरा हाल
किसानों ने बताया कि पास के गांव फिरोजपुर में एक रीपर से आग शुरू हुई और काछवा में किसानों के खेतों तक पहुंच गई। आग इतनी भीषण थी कि फायर ब्रिगेड के बिना आग पर काबू पाना काफी मुश्किल था। तेज़ हवा के कारण आग लगातार बढ़ती जा रही थी।
हरियाणा के करनाल में गेहूं की फसल में आग लगने का मामला सामने आया है। 200 एकड़ से अधिक गेहूं की फसल जलकर नष्ट हो गई है।  भीषण आग को बुझाने के लिए मौक पर 7 दमकल की गाड़ियां पहुंची। स्थानीय लोगों ने भी आग बुझाने में मदद की। बड़ी मुश्किल से आग पर काबू पाया गया। आग लगने की वजह रीपर में शॉर्ट सर्किट होना बताया गया है। आग लगने की यह घटना करनाल के काछवा गांव में हुई है । किसानों ने बताया कि पास के गांव फिरोजपुर में एक रीपर से आग शुरू हुई और काछवा में किसानों के खेतों तक पहुंच गई। आग इतनी भीषण थी कि फायर ब्रिगेड के बिना आग पर काबू पाना काफी मुश्किल था। तेज़ हवा के कारण आग लगातार बढ़ती जा रही थी। इस दौरान काफी संख्या में किसान रोते दिखे। उनका कहना था कि पूरे साल की कमाई जलकर राख हो गई। अब खुद का और पशुओं का पेट पालना काफी मुश्किल होगा। फायर ब्रिगेड कर्मी ने बताया कि सूचना मिलते ही हम मौके पर कुछ ही मिनट बाद पहुंच गए। किसान और स्थानीय लोगों की मदद से आग पर काबू पा लिया गया है, परन्तु काफी नुकसान हुआ है।